RESOLUTION VEDTAGET AF RÅDET OG AF REPRÆSENTANTERNE FOR MEDLEMSSTATERNES REGERINGER, FORSAMLET I RÅDET den 20. december 1996 om lige muligheder for mennesker med handicap (97/C 12/01)

RÅDET FOR DEN EUROPÆISKE UNION OG REPRÆSENTANTERNE FOR MEDLEMSSTATERNES REGERINGER, FORSAMLET I RÅDET,

som tager følgende i betragtning:

Kommissionen har udsendt en meddelelse med titlen »Lige muligheder for mennesker med handicap - En ny handicapstrategi for Det Europæiske Fællesskab«;

mennesker med handicap udgør en betydelig del af befolkningen i Fællesskabet, og som gruppe betragtet står de over for en lang række problemer, der hindrer dem i at opnå lige muligheder, uafhængighed og fuld økonomisk og social integration;

efterlevelse af menneskerettighederne er af fundamental betydning for medlemsstaterne, hvilket fremhæves i artikel F, stk. 2, i traktaten om Den Europæiske Union;

princippet om lige muligheder for alle, herunder mennesker med handicap, er centrale værdier, som er fælles for alle medlemsstaterne; derfor bør negativ forskelsbehandling af mennesker med handicap afskaffes og deres livskvalitet forbedres; adgang til det almindelige uddannelsessystem for almen uddannelse og i givet fald erhvervsuddannelse er en forudsætning for en vellykket integration i det økonomiske og sociale liv;

i fællesskabspagten om arbejdstagernes grundlæggende arbejdsmarkedsmæssige og sociale rettigheder, der blev vedtaget af elleve medlemsstaters stats- og regeringschefer på Det Europæiske Råds møde den 9. december 1989 i Strasbourg, hedder der bl.a. i punkt 26:

»26. Enhver handicappet person skal - uanset årsagen til eller arten af handicappet - være berettiget til konkrete supplerende foranstaltninger med henblik på erhvervsmæssig og social integration.

Disse hjælpeforanstaltninger skal - alt efter de pågældendes muligheder - navnlig omfatte erhvervsuddannelse, ergonomi, adgangsmuligheder, mobilitet, transportmidler og boligforhold.«;

i Rådets henstilling af 24. juli 1986 om beskæftigelsen af handicappede i Fællesskabet (1) anbefalede Rådet, at medlemsstaterne træffer alle egnede foranstaltninger til at sikre lige muligheder for handicappede for så vidt angår beskæftigelse og erhvervsuddannelse, herunder grunduddannelse og den første beskæftigelse samt revalidering og genindpasning;

i overensstemmelse med gældende fællesskabslovgivning skal der sikres fri bevægelighed for personer til gavn for alle borgere i Den Europæiske Union, herunder også mennesker med handicap og dem, der har ansvaret for mennesker med handicap;

det overordnede mål med De Forenede Nationers standardregler vedrørende lige muligheder for personer med handicap, vedtaget af generalforsamlingen den 20. december 1993 (2), er at sikre, at alle mennesker med handicap har samme rettigheder og pligter som andre;

i disse regler opfordres der til handling på alle niveauer både i de enkelte stater og gennem internationalt samarbejde for at fremme principperne om lige muligheder for mennesker med handicap;

i hvidbogen »Europæisk social- og arbejdsmarkedspolitik - En vej frem for Unionen«, vedtaget af Kommissionen den 27. juli 1994, oplyser Kommissionen, at den har til hensigt at formulere et egnet instrument, hvori der gives tilslutning til principperne i FN's standardregler vedrørende lige muligheder for personer med handicap;

selv om ansvaret på dette område hovedsagelig ligger hos medlemsstaterne, kan Det Europæiske Fællesskab yde et bidrag ved at fremme samarbejdet mellem medlemsstaterne og tilskynde til udveksling og udvikling af bedste praksis inden for Fællesskabet og i forbindelse med politikker og aktiviteter i Fællesskabets egne institutioner og organer;

målsætningerne i denne resolution om lige muligheder for mennesker med handicap og afskaffelse af negativ forskelsbehandling har ikke nogen indflydelse på de enkelte medlemsstaters ret til at udarbejde deres egne regler og bestemmelser til opnåelse af disse mål i overensstemmelse med nærhedsprincippet, og i så høj grad som samfundsressourcerne tillader det,

I. BEKRÆFTER PÅ NY, AT DE STØTTER:

1. de principper og værdier, der ligger til grund for De Forenede Nationers standardregler vedrørende lige muligheder for personer med handicap

2. de tanker, der ligger til grund for Europarådets resolution af 9. april 1992 om en sammenhængende politik til rehabilitering af mennesker med handicap

3. princippet om lige muligheder ved udarbejdelse af overordnede politikker på handicapområdet, og

4. princippet om at undgå eller afskaffe enhver form for negativ forskelsbehandling, der alene skyldes handicap,

II. OPFORDRER MEDLEMSSTATERNE TIL:

1. at undersøge, om der i de relevante nationale politikker tages hensyn til navnlig retningslinjerne om:

- at sætte mennesker med handicap, herunder stærkt handicappede, i stand til at deltage i samfundslivet, idet der samtidig tages behørigt hensyn til deres familiers og plejepersonales behov og interesser

- at integrere hensynet til mennesker med handicap i alle relevante sektorer inden for udformningen af politikker

- at gøre det muligt for mennesker med handicap at deltage fuldt ud i samfundslivet

- at påvirke den offentlige mening til større forståelse for, hvad mennesker med handicap evner, og at arbejde for strategier, der bygger på lige muligheder,

2. at gøre en indsats for at inddrage repræsentanter for mennesker med handicap i gennemførelsen og opfølgningen af relevante politikker og foranstaltninger til fordel for mennesker med handicap,

III. OPFORDRER KOMMISSIONEN TIL:

1. i nødvendigt omfang og inden for traktatens bestemmelser at tage hensyn til principperne i denne resolution i forbindelse med alle relevante forslag, den fremsætter til fællesskabslovgivning, -programmer eller -initiativer,

2. i samarbejde med medlemsstaterne og ikke-statslige organisationer oprettet af og beregnet på mennesker med handicap at fremme udvekslingen af nyttige oplysninger og erfaringer, navnlig vedrørende innovative politikker og god praksis,

3. at forelægge regelmæssige rapporter for Europa-Parlamentet, Rådet, Det Økonomiske og Sociale Udvalg og Regionsudvalget på grundlag af de oplysninger, der indkommer fra medlemsstaterne, med en beskrivelse af de fremskridt, der er sket, og de forhindringer, der er opstået, i forbindelse med gennemførelsen af denne resolution,

4. at tage hensyn til resultaterne af evalueringen af HELIOS II-programmet og undersøge, om der bør forelægges opfølgningsforslag, og

IV. OPFORDRER DE ØVRIGE FÆLLESSKABSINSTITUTIONER OG -ORGANER TIL:

at bidrage til gennemførelsen af ovennævnte principper i deres egne politikker og aktiviteter.

(1) EFT nr. L 225 af 12. 8. 1986, s. 43.

(2) De Forenede Nationers Generalforsamlings resolution 48/46 af 20. december 1993.